Az Ágostai Hitvallás emléknapja (Június 25.)

AZ ÜNNEP IGÉI

Liturgikus szín: piros

Óegyházi: Mt 10,26–33

1Tim 6,11b-16

Neh 8,1-3.5-6.8-12  
A nap témája: *Krisztus bátorít a tanúságtételre* Javasolt ének: EÉ 320

*Votum:* Az Ágostai Hitvallás emlékünnepének igéjével köszöntöm a gyülekezetet: „Királyoknak is elmondom intelmeidet, és nem vallok szégyent.” (Zsolt 119,76)

Kegyelemhirdetés, feloldozás

Bízzatok, testvéreim! Isten megkönyörült rajtunk Jézus Krisztus által, úgy szerette a világot, hogy egyszülött Fiát adta, hogy aki hisz őbenne, el ne vesszen, hanem örök élete legyen. Jn 3,16

A lelkész áldásra emeli kezét.  
Én pedig feltámadott URunk megbízásából feloldozlak benneteket bűneitekből az  
Atya,+ a Fiú és a Szentlélek nevében. Járjatok új életben a Szentlélek erejével!

*Bevezető zsoltár (Introitus)*

Mert nem szégyellem az evangéliumot, hiszen Isten hatalma az minden hívőnek üdvösségére. *Róm 1,16*

Királyoknak is elmondom intelmeidet, és nem vallok szégyent. *Zsolt 119 46*

Isten a mi oltalmunk és erősségünk,

mindig biztos segítség a nyomorúságban.

Azért nem félünk, ha megindul is a föld,

és hegyek omlanak a tenger mélyébe;

Egy folyó ágai örvendeztetik Isten városát,

a Felségesnek szent hajlékait.

A Seregek Ura velünk van,

Jákób Istene a mi várunk. *Zsolt 46,2-3.5,8,*

Kis glória vagy énekvers  
Mert nem szégyellem az evangéliumot, hiszen Isten hatalma az minden hívőnek üdvösségére. *Róm 1,16*

Királyoknak is elmondom intelmeidet, és nem vallok szégyent. *Zsolt 119 46*

*Bevezető ige (az egyszerű rendhez)*  
Jézus Krisztus tegnap, ma és mindörökké ugyanaz. *Zsid 13,8*

*Krisztus imádása (Kyrie)*  
*Lelkész:* Úr Jézus Krisztus, te küldöd ki szolgálatra tanítványaidat Uram, irgalmazz!  
*Gyülekezet:* ***Uram, irgalmazz!***  
*Lelkész:* Úr Jézus Krisztus, te erősíted a reformátorokat, Krisztus, kegyelmezz!  
*Gyülekezet:* ***Krisztus, kegyelmezz!***  
*Lelkész:* Úr Jézus Krisztus, te bátorítasz minket hitünk megvallására, Uram, irgalmazz!  
*Gyülekezet:* ***Uram, irgalmazz!***

*Dicsőítés (Gloria in excelsis)*  
*Lelkész:* Dicsőség a magasságban Istennek, és a földön békesség, és az emberekhez jóakarat!

*A nap imádsága (Kollekta)*

*Lelkész:* Imádkozzunk! Mindenható Isten, aki a reformáció tüzében megtisztítottad egyházadat, és tisztán adtad vissza igédet és szentségeidet! Oszlass el ma is minden tévedést, és óvd meg népedet a szentségtelen és üres élettől, hogy a hitben megálljon, és ítéleted napján hűségesnek bizonyuljon az Úr Jézus Krisztus által, aki veled és a Szentlélekkel Isten, él és uralkodik mindörökkön-örökké.

*Gyülekezet:* ***Ámen.***

*Nagy hálaadó imádság (Praefatio)*  
Méltó és igaz, illő és üdvösséges, hogy mindenkor és mindenhol hálát adjunk  
neked, mindenható Istenünk és Atyánk, a Jézus Krisztus által,  
*aki Lelked erejével megújítja egyházát, és az igaz hitben megőrzi tanítványait.*  
*Vagy: aki előtt egyszer minden térd meg hajol, és akiről minden nép vallja, hogy Ő az ÚR.*  
Ezért az angyalokkal, az üdvözültek mennyei seregével és a földön küzdő egész  
egyházaddal együtt áldunk és magasztalunk téged, és ujjongó énekkel hirdetjük szent neved dicsőségét.

*Általános könyörgő imádság (Oratio oecumenica)*

Lelkész: Szerető mennyei Atyánk! Te magad biztatsz arra, hogy bátran vigyük színed elé terheinket, gondjainkat, kéréseinket.

Lektor: Könyörgünk az egész kereszténységért, igéd hirdetéséért, hogy mindenütt a világon, ahol a te nevedben gyűlnek össze vagy szólalnak meg emberek, valóban neked tetsző rendben történjék minden. Jézus Krisztusért kérünk,

Gyülekezet: Urunk, hallgass meg minket!

Lektor: Add, Urunk, hogy írott igédben ne a holt betűket lássuk, hanem mindig meghalljuk a nekünk szóló üzenetet! Ne engedd, hogy igédet félreértsük, rosszul magyarázzuk, és egymás ellen kiforgassuk! Jézus Krisztusért kérünk,

Gyülekezet: Urunk, hallgass meg minket!

Lektor: Könyörgünk evangélikus egyházunkért, gyülekezetünkért, hogy épüljön hitben, szeretetben, egyetértésben, igazságban és valódi, tőled jövő békességben. Add, hogy felszabadult örömmel szolgáljunk neked! Jézus Krisztusért kérünk,

Gyülekezet: Urunk, hallgass meg minket!

Lektor: Könyörgünk a teremtett világért. Áldd meg és tedd eredményessé a jó szándékú emberek fáradozását szerte a földön! Hiúsítsd meg a gonosz terveket, vess gátat az erőszaknak, békéltesd meg az ellenségeskedőket! Szentlelked által térítsd hitre azokat is, akik egyházadat üldözik! Jézus Krisztusért kérünk,

Gyülekezet: Urunk, hallgass meg minket!

Lektor: Könyörgünk az éhezőkért, szenvedőkért és minden bajba jutott embertársunkért. Ne engedd, hogy elfásuljunk, érzéketlenné váljunk irántuk, hanem bátorítsd hitünket, hogy mindig megcselekedjük értük azt a keveset, amit ránk bízol! Jézus Krisztusért kérünk,

Gyülekezet: Urunk, hallgass meg minket!

Lektor: Könyörgünk népünkért, hazánkért. Engedd, hogy mindnyájan egymás javát tudjuk szolgálni, hogy ne próbatételekkel kelljen szolidaritásra nevelned minket! Add bölcsességedet a világi vezetőknek, hogy döntéseikkel csitítsák a pártos indulatokat, és növeljék az egyetértést és a békességet! Jézus Krisztusért kérünk,

Gyülekezet: Urunk, hallgass meg minket!

Lektor: Könyörgünk halottainkért, mindenekelőtt azokért, akik az embertelenség, az igazságtalanság, az esztelen terror áldozatai lettek. Vigasztald a feltámadás és az örök élet reménységével a rájuk emlékezőket és a gyászolókat! Jézus Krisztusért kérünk,

Gyülekezet: Urunk, hallgass meg minket!

Lelkész: Add, Urunk, hogy reformátoraink példáját követve soha ne tagadjuk meg a felismert igazságot, hanem erejével mindennap érted, általad és neked éljünk, míg el nem érjük hitünk célját, lelkünk üdvösségét, amelyet megígértél Jézus Krisztus, a mi Urunk által, aki veled és a Szentlélekkel Isten, él és uralkodik mindörökkön-örökké.

Gyülekezet: Ámen.